送葛亞卿欲行不一過僕
作者：韓駒
朝代：宋

paragraphs: 吾廬偪仄門三尺，慚愧春風巧相覓。
叩關惟許葛王孫，有時藉草傾餘瀝。
汝不如南池主人車載客，紅旗皂蓋行遠陌。
又不如東郭公子柳藏門，青娥綠髪坐開樽。
是身牢落終何爲，人不汝嫌汝自嗤。
伸眉一笑能幾時，忽聞春盡王孫歸。
春風欲盡猶有情，飄英堕絮俱傷神。
王孫未歸迹已掃，秣馬膏車何太早。
明日一杯愁送春，後日一杯愁送君。
君應萬里隨春去，若到桃源記歸路。